KIRJALLINEN KYSYMYS P-3805/00 esittäjä(t): Paulo Casaca (PSE) komissiolle. BSE-tauti Saksassa.



Virallinen lehti nro 163 E , 06/06/2001 s. 0213 - 0214



KIRJALLINEN KYSYMYS P-3805/00 esittäjä(t): Paulo Casaca (PSE) komissiolle (29. marraskuuta 2000) Aihe: BSE-tauti Saksassa Portugalin viranomaiset vahvistivat 23. marraskuuta, että Hannoverin seudulla 23. syyskuuta 1995 syntynyt ja 27. lokakuuta 1998 S. Miguelin saarelle viety friisiläistä rotua oleva lypsylehmä sairastaa BSE-tautia. Nykyisten tieteellisen todisteiden mukaan nautojen BSE kehittyy 45 vuodessa. Tästä syystä on selvää, että eläin on saanut tartunnan Saksassa eikä Azoreilla. On korostettava, että Saksan viranomaisten mukaan maassa ei ole BSE-tautia eikä siellä ole koskaan rekisteröity yhtään tapausta. Tässä tapauksessa on näytetty toteen, että Saksan viranomaisten takuut ovat täysin perusteettomia. Yhteistä maatalouspolitiikkaa saatetaan joka hetki enemmän ja yhä huolestuttavammin kansalliselle tasolle. Jäsenvaltioiden viranomaiset jatkavat terveysvalvontaa, koska yhteisön tarkastukset ovat osoittautuneet huomattavan kykenemättömiksi analysoimaan tarkkaan jäsenvaltioiden järjestelmien luotettavuutta. Euroopan unionin sääntönä on ollut julistaa saartoon maat, joissa on eniten BSE-tapauksia. Nyt on kyse siitä, pystymmekö estämään taudin leviämisen saarron avulla vai rankaisemmeko sillä ainoastaan maita, jotka ovat tiukimmin valvoneet ja torjuneet tautia. a) Koska nautojen BSE-testaukset tulevat pakollisiksi kaikissa jäsenvaltioissa? b) Mille eläimille nämä testit tehdään? c) Miten komission edustajat tai riippumattomiksi todetut kansainväliset tahot seuraavat näitä BSE-testejä? David Byrnen komission puolesta antama vastaus (9. tammikuuta 2001) BSE-tautia on löydetty viime aikoina kolmesta Saksassa syntyneestä lehmästä, joista yksi oli siirretty Azoreille lokakuussa 1998. BSE:hen liittyvissä asioissa komissiota neuvova tiedekomitea antoi 6. heinäkuuta 2000 BSE:n maantieteellistä riskiä käsittelevän lausunnon, jossa todettiin, että saksalaisen karjan joukossa on todennäköisesti BSE-tapauksia, vaikka yhtään tapausta ei ollut vielä havaittu. Saksa määrättiin tämän lausunnon perusteella kategoriaan III (BSE todennäköinen, mutta ei vahvistettu). BSE-tapaukset eivät täten tulleet komissiolle yllätyksenä. Toukokuusta 1998 lähtien yhteisöllä on ollut BSE:n valvontaa koskevaa lainsäädäntöä. Säännöksissä vaaditaan tutkimaan kaikki epäilyttävät eläimet ja ottamaan vuosittain tietty määrä näytteitä sellaisista eläimistä, joilla on tiettyjä kliinisiä oireita. Komission elintarvike- ja eläinlääkintätoimisto valvoo säännösten käytännön täytäntöönpanoa tekemällä tarkastuksia jäsenvaltioihin. Tarkastusraportit ovat nähtävissä komission www-sivuilla. Viimeaikaisten tapahtumien vuoksi komissio on määrännyt, että kaikki yli 30 kuukautta vanhat ihmisravintoon käytettävät nautaeläimet tulee testata. Lisäksi yli 30 kuukautta vanhoista tiloilla kuolleista nautaeläimistä tulee testata satunnainen otos. Edellä mainitussa testiohjelmassa voidaan käyttää ainoastaan tarkoituksenmukaisesti arvioituja ja hyväksyttyjä testejä. Näytteenotto ja testaus täytyy toteuttaa vaadittujen menetelmien mukaisesti. Elintarvike- ja eläinlääkintätoimisto valvoo testausta säännöllisten tarkastusten avulla kaikissa jäsenvaltioissa. Testituloksista raportoidaan komissiolle säännöllisesti.